คลังพร้อมกู้แสนล้านลงทุนมอเตอร์เวย์2เส้น
คลังยันพร้อมกู้ลงทุนมอเตอร์เวย์ 2 เส้นทาง 1.4 แสนล้าน
12 พ.ค. 2558

คลังยันพร้อมกู้ลงทุนมอเตอร์เวย์ 2 เส้นทาง 1.4 แสนล้าน
นายสมหมาย ภาษี รมว.คลัง เปิดเผยว่า กระทรวงการคลังยืนยันว่าการกู้เงินเพื่อใช้ก่อสร้างโครงการก่อสร้างทางหลวงพิเศษระหว่างเมือง (มอเตอร์เวย์) 2 เส้นทาง วงเงินลงทุนกว่า 1.4 แสนล้านบาท คือ สายบางปะอิน-สระบุรี-นคร ราชสีมา ระยะทาง 196 กม. วงเงิน 8.46 หมื่นล้านบาท และสายบางใหญ่-บ้านโป่ง-กาญจนบุรี ระยะทาง 96 กม. วงเงิน 5.56 หมื่นล้านบาทนั้น สามารถกู้ได้ไม่มีปัญหา และคาดว่ากระทรวงคมนาคมจะเสนอให้คณะรัฐมนตรี (ครม.) พิจารณาในวันอังคารที่ 12 พ.ค.นี้
ทั้งนี้ เดิมคาดว่าการก่อสร้างจะใช้เป็นรูปแบบการร่วมทุนกับเอกชน (พีพีพี) แต่เมื่อพิจารณาแล้วเห็นว่าไม่เหมาะสม เนื่องจากเอกชนคงไม่อาจสร้างรายได้คุ้มกับเม็ดเงินลงทุน ดังนั้นจึงต้องใช้วิธีการกู้เงินผ่านงบประมาณรายจ่ายปกติ ซึ่งหากโครงการมีความจำเป็นและเหมาะสม คลังก็เตรียมแหล่งเงินกู้ไว้ให้ได้อยู่แล้ว
ก่อนหน้านี้ พล.อ.อ.ประจิน จั่นตอง รมว.คมนาคม ระบุว่า โครงการก่อสร้างทางหลวงพิเศษระหว่างเมืองยังไม่ได้เสนอเข้าสู่ที่ประชุม ครม. เนื่องจาก ม.ร.ว.ปรีดิยาธร เทวกุล รองนายกรัฐมนตรี อยู่ระหว่างการตรวจสอบรายละเอียด